Magnus Heunicke (S), 2025-05-16:
Tak for det.
Jeg synes, det er en rigtig tilgang, der er fra Enhedslistens side, og det er også et grundigt arbejde, der er lavet fra Enhedslistens side i forslaget her, men også, i forhold til at vi må have ting på bordet og vi må fastholde fokus.
Fokus, kan man sige,
kom jo efter forskellige tv-programmer og meget grundig journalistisk arbejde: »Operation X: Marken er giftig«, »Den sorte svane«, som satte fokus på fusk og svindel, forurenet jord og overskudsjord.
Nogle gange er det sådan, at medierne går videre til næste dagsordenspunkt, og der er det meget, meget vigtigt, at vi fastholder fokus her fra Folketingets side på, at der er et problem.
Det er et dokumenteret problem, hvor vi er nødt til at have mange ting på bordet for at kunne løse det.
Hvis man skærer helt ind til benet, er det sådan, at når der bygges og når der laves ting i Danmark, er der jord, der skal transporteres og flyttes.
Ja, men det skal jo kunne ske på en måde, uden at det skader vores miljø.
Jeg er sikker på, at alle i Folketinget, alle ordførere og alle folketingsmedlemmer, kan skrive under på, at det er dybt forargende, når der bliver snydt, scoret en nogle gange meget stor gevinst på bekostning af vores miljø, som bliver ødelagt, og det sker for egen vindings skyld.
Det er dybt forargeligt, og derfor skal vi også have det stoppet.
Det er uacceptabelt, når man blæser på regler, på vores fælles miljø, på vores næste generationer.
Der er meget, der tyder på her, at det er for nemt, at der er for store huller.
Vi skal være sikre på, at vi har et system, hvor vi får opdaget de her ulovligheder, at vi får håndhævet reglerne, og at vi får straffet lovovertrædelser tilstrækkeligt.
Det mener jeg også er det, som ligger i grundsubstansen i Enhedslistens forslag.
Der er et ret stort sammenfald mellem flere af de forslag, konkrete forslag, som Enhedslisten ønsker gennemført, og de initiativer, som er sat i gang netop for at bekæmpe snyd med overskudsjord og styrke kontrollen fremadrettet.
Der er et forslag om bedre kontrol, når jorden graves op, og der er også forslag om, at alt jord skal anmeldes.
Her må jeg sige, at jeg er helt enig i, at der jo er noget galt med vores system, når der kan ske så mange tilfælde af snyd, af svindel med jord, som vi nu har set i de medieprogrammer, som jeg talte om til at starte med.
Det vil sige, at vi er nødt til at gøre noget anderledes, når de her regler gang på gang bliver overtrådt.
Så vi kan formentlig hurtigt blive enige om, at der skal ske forbedringer, at der skal ske ændringer, der gør det sværere at snyde og svindle.
Noget af det, vi er i gang med og har sat i gang i Miljøministeriet, er at styrke kontrollen og gøre risikoen for snyd mindre.
På flere af punkterne er der sammenfald med det, som Enhedslisten har af forslag, bl.a. det forslag, og det er et af de sådan største forslag, om at anmelde al jord.
Det falder sammen med et af de initiativer, som Miljøministeriet er i gang med netop at se nærmere på.
Reglerne har jo mange år på bagen, men vi er ikke rigtig fulgt med tiden.
Dem, der vil udnytte hullerne, udnytter alle de muligheder, der nu er, men det gør vi så ikke som myndigheder, og det er en af grundene til, at min analyse er, at det ikke er et nyt problem, men jeg tror ikke, at der er nogen, der kan argumentere imod, at problemet formentlig har en stigende karakter.
En af grundene er, at myndighederne ikke er fulgt med.
F.eks. har vi jo mulighed for at få langt bedre it-løsninger end for 25 år siden, da jordforureningsloven blev vedtaget, og det, vi jo helt konkret kigger nærmere på, er at lave en landsdækkende it-løsning.
Vi har prøvet at finde ud af, hvordan vi skal formidle det, for det lyder måske sådan lidt tørt.